ฟันธงอีก6เดือนหนี้เสียลด
รมว.คลัง ปลอบใจอีก 6 เดือน เอ็นพีแอลในระบบแบงก์เริ่มจะลดลง หลังรัฐบาลใช้นโยบายการคลังดันจีดีพีโต 4%ชวนเอกชนลงทุนเพิ่มขีดแข่งขัน
2 ก.พ. 2560

รมว.คลัง ปลอบใจอีก 6 เดือน เอ็นพีแอลในระบบแบงก์เริ่มจะลดลง หลังรัฐบาลใช้นโยบายการคลังดันจีดีพีโต 4%ชวนเอกชนลงทุนเพิ่มขีดแข่งขัน
นายอภิศักดิ์ ตันติวรวงศ์ รมว.คลัง เปิดเผยว่า หนี้ที่ไม่ก่อให้เกิดรายได้ (เอ็นพีแอล) ของธนาคารพาณิชย์ที่เพิ่มขึ้นในขณะนี้ ถือเป็นเรื่องปกติ เนื่องจากภาวะเศรษฐกิจที่ผ่านมายังขยายตัวได้ไม่เต็มที่ ซึ่งหลังจากนี้อีก 6 เดือนคาดว่าเอ็นพีแอลจะมีแนวโน้มลดลงเรื่อยๆ ส่งผลให้เอ็นพีแอล ณ สิ้นปีนี้ลดน้อยลงกว่าปัจจุบัน เนื่องจากรัฐบาลได้พยายามบริหารให้เศรษฐกิจขยายตัวได้เต็มศักยภาพ 4-5% ต่อปี
"เป้าหมายเศรษฐกิจปีนี้โต 4% เป็นเป้าหมายที่รัฐบาลต้องการทำให้ได้ เพราะการที่เศรษฐกิจโตเต็มศักยภาพ จะแก้ปัญหาเอ็นพีแอลที่สูงขึ้นให้ลดลง และแก้ปัญหาความเหลื่อมล้ำของประเทศให้ลดลง" นายอภิศักดิ์ กล่าว
นายอภิศักดิ์ กล่าวว่า หลังจากนี้ขึ้นอยู่กับภาคเอกชนว่าจะมีการลงทุนมากน้อยแค่ไหน ซึ่งจากการประมาณการตัวเลขการลงทุนเอกชนของสำนักงานเศรษฐกิจการคลัง (สศค.) ที่คาดลงทุนเอกชนปีนี้ขยายตัวได้ 2.7% ยังถือว่าต่ำมาก เมื่อเทียบกับเศรษฐกิจที่ขยายตัวได้ระดับสูงในอดีตที่การลงทุนภาคเอกชนจะขยายตัวสูงถึง 18-20% โดยยอมรับว่าภาคเอกชน ต้องพิจารณาเรื่องผลประโยชน์ที่จะได้รับกลับมา ทำให้บางอุตสาหกรรมในขณะนี้พร้อมที่จะลงทุน แต่บางอุตสาหกรรมยังไม่แน่ใจที่จะลงทุน
อย่างไรก็ตาม รัฐบาลเห็นว่าการลงทุนภาคเอกชนไม่ควรมองถึงเรื่องการขยายการผลิตเพียงอย่างเดียว แต่ควรต้องนึกถึงการลงทุนเพื่อเพิ่มขีดความสามารถการแข่งขันด้วย เพื่อให้สามารถแข่งขันกับคู่แข่งได้ ซึ่งที่ผ่านมามีการปรับตัวอย่างรวดเร็ว หากไม่ปรับตัวก็จะทำให้ไม่สามารถแข่งขันกับผู้อื่นได้
นายอภิศักดิ์ กล่าวถึงกรณีคนพิการจะฟ้องศาลปกครองให้ระงับให้กระทรวงการคลังเรียกเงินส่วนเกินจากกองทุนส่งเสริมและพัฒนาคุณภาพชีวิตคนพิการมาเป็นรายได้ของคลัง ว่าสามารถทำได้ เพราะที่ผ่านมากระทรวงการคลังมีการเรียกมาจากหลายกองทุนไม่ใช่เฉพาะกองทุนคนพิการ โดยจะมีการพิจารณาจากคณะกรรมการกองทุนนั้นๆ ว่ามีแผนใช้เงิน และรายได้เข้ามาขนาดไหน หากมีสภาพคล่องส่วนเกินก็จะเรียกเงินเข้าคลังเพื่อไปใช้ประโยชน์อื่นๆ แต่หากกองทุนไหนมีเงินใช้ไม่เพียงพอกระทรวงการคลังก็จะพิจารณาเติมเงินให้เช่นกัน
นายสมชัย สัจจพงษ์ ปลัดกระทรวงการคลัง กล่าวว่า ภายใต้ พ.ร.บ.การบริหารทุนหมุนเวียน ซึ่งมีผลบังคับใช้ปีที่ผ่านมา ทำให้การบริหารเงินมีประสิทธิภาพมากขึ้น ขณะนี้อยู่ระหว่างออกกฎหมายลูกกำหนดเพดานเงินสะสมในแต่ละกองทุน หากเกินเพดานที่กำหนดจะเรียกคืนคลังเพื่อนำไปใช้พัฒนาเศรษฐกิจและให้เกิดประโยชน์ต่อประเทศต่อไป